Շիրակի մարզի ջրամբարները ցամաք են. վտանգված է գյուղատնտեսական տարին
03/03/2018 schedule11:53
Շիրակի մարզում 7 ջրամբար կա, յոթում էլ ջուր չկա: 2016-ից սկսած մարզի ջրամբարներում բավարար քանակությամբ ջուր չի ամբարվում: Բայց եթե 2016-ին որոշակի ծավալ է եղել, որը հնարավորություն է տվել ոռոգման սեզոնը մի կերպ ծայրը ծայրին հասցնել, այս տարի վիճակը ճգնաժամային է: Լուրջ է խնդիրը հատկապես Արփի լճում: Այն ապահովում է Շիրակի մարզի ցանքատարածությունների ոռոգման ջրային ծավալի 90 տոկոսը: Դրանից զատ, Արփի լճից դոտացիոն կարգով ջուր է բաց թողնվում մարզի այլ ջրամբարներ եւս, մասնավորապես Կառնուտի ջրամբար: Հիմա եթե այստեղ ջուր չկա, ոչ մի լավ բան ակնկալել չի կարելի: 2016-ի համեմատությամբ 5մլն խորանարդ մետր պակաս ջուր կա Արփիում: Նախորդ տարվա 19մլն-ի դիմաց 14 մլն խորնարդ մետր ջուր է առկա:
Գյուղատնտեսներն անհանգիստ են, քանի որ ցամաք է նաեւ Կառնուտի ջրամբարը: Ամեն գնով այստեղ պետք է ջրային ծավալը հասցնել գոնե 20 մլն խորանարդ մետրի: Հակառակ պարագայում Արեւիկ, Այգաբաց, Ազատան, Ախուրյան համայնքների ցանքատարածությունները կտուժեն: Շիրակի մարզի գյուղատնտեսական մշակաբույսերի գերակշիռ մասը հենց այս համայնքներում են աճեցվում: Հիմնականում ցորեն, գարի ու կարտոֆիլ է մշակվում:
«Ազատանում մոտ 600 հա կարտոֆիլ է ցանվում, Ախուրյանում ունենք 700 հա կարտոֆիլի ցանքեր, Արեւիկ, Այգաբացը միասին նույնպես այդքան ցանքեր ունեն: Այսինքն մենք մարզի ընդհանուր բերքի առյուծի բաժինն այս համայնքներից ենք սպասում: Եվ հիմա Կառնուտի ջրամբարի լցվելը առաջնային խնդիր է Շիրակի մարզի համար»,-ասում է Շիրակի մարզպետարանի գյուղվարչության պետ Մովսես Մանուկյանը:
Կառնուտը սնում է նաեւ Ամասիա, Արեգնադեմ, Մեղրաշեն, Գտաշեն, Բյուրակն եւ Ախուրյանի տարածաշրջանի Հայկավան, Ոսկեհասկ, Ախուրյան, Առափի համայնքները:
Լուսանկարում Կառնուտի ջրամբարն է
Գրեթե դատարկ են նաեւ ԱՆիի եւ Արթիկի տարածաշրջանների ոռոգումն ապահովող Սառնաղբյուրի եւ Վարդաքարի ջրամբարները: Դրանցում ընդամենը մեռյալ ծավալի ջուր կա կուտակված: Նախորդ տարվա համեմատությամբ 2 մլն խմ պակաս ջուր ունի Մանթաշի ջրամբարը: Այն սնում է ոչ միայն ամբողջ Արթիկի տարածարջանի գյուղերի հողերն, այլեւ դրանց համար խմելու ջրի աղբյուր է: Այսինքն ոռոգումից զատ, նաեւ խմելու ջրի հետ կապված խնդիրներ են առաջանալու:
Լուսանկարում Մանթաշի ջրամբարն է
Միակ տարբերակը, որ կարող է Մանթաշի ջրամբարը որոշ չափով ջրով լցնել, Արագած սարի ձյան ծածկույթի հալվելն է: Շիրակի մարզում ձնհալը սկսվում է մարտից, շարունակվում մինչեւ մայիս: Երբ Արագածի եւ Աշոցքի ձյունը հալվի, հասնի ջրամբարներ, մարզի գյուղատնտեսական տարվա ճակատագիրն առավել հստակ նկարագիր կունենա: Այստեղ մարդկային գործոնը զրո է: Շիրակի մարզի բոլոր ջրամբարները սնվում են բացառապես բնական աղբյուրներից:
Նյութը տպագրվել է «Հայկական ժամանակ» օրաթերթի մարտի 1-ի համարում:
6145 դիտում
08/03/2018schedule20:55